《毛安芳挽歌》
清代·顾姒

忆昔当春时，寿君惭不文。未几闻君丧，奄忽如流云。

流云过眼空悲怨，大火西流时倏变。玉楼金屋网蟏蛸，西风叶落空深院。

凄凉宝瑟掩馀音，惨淡菱花冷钗钿。尚忆当年对镜人，镜中鸾死悲娇面。

织锦诗成那得闻，墨池寒浸琉璃片。不知何处吊君魂，草白磷青望中见。

作者简介：顾姒，字启姬，钱塘人。诸生鄂曾室。有《静御堂集》、《翠园集》。